钦定古今图书集成/明伦汇编/官常典/第332卷 > 杨守随
## 钦定古今图书集成/明伦汇编/官常典/第332卷 > 杨守随

按《明外史》本传：“守随，字维贞，鄞人，侍郎守陈从弟也。
举成化二年进士，授御史，巡视漕运，核大同军饷，巡
按江西，所至以风采见惮。疏陈六事，言‘郕王受命艰
危时，削平祸乱功甚大，殁乃谥以戾，人心不平。此非
先帝意，权奸逞私憾者为之也。亟宜改易，彰陛下亲
亲之仁。尚书李秉，一时良臣，为萧彦庄所逐，乞即召
还。《律令》犯公罪者不罢。近御史朱贤、娄芳等并除名，
乞复其官，且戒所司毋法外加罪。西征之役，以数万
甲兵讨出没不常之寇，千里转输，旷日持久。恐外患
未平，内地先敝。乞速班师，戒边臣慎封守。《近例》，军官
犯罪未结正者，遇赦即原，致此曹迁延，以希幸免。自
今众证明白者，即据律定案，毋使逃罪。在外官俸、兵
饷，有逾年不给者，由郡县蓄积少也。请于起运外，量
加存留，以济乏匮’。”疏奏，时不能从。太常少卿孙广安
母丧起复，守随与给事中李和等连章论之，乃令守
制。八年冬，以灾异陈《时政》九事。廷议四方灾伤，停遣
刷卷御史，会昌侯孙继宗请并停在京者。守随言：“继
宗等任情作奸，多无”案牍，恐罪及，假此祈免。帝置继
宗不问，而刷卷如故。山东饥，廷议吏纳银免考授冠
带，守随极言不可，帝即罢之。擢应天府丞，未上，母忧
归。服除，补官。初，李孜省授太常寺丞，因守随言，改上
林监副，憾之。至是谮于帝。中旨责守随不当添注，贬
南宁知府。弘治初，召为应天府尹。勘南京守备中官
蒋琮罪。琮嗾其党郭镛劾守随按给事方向狱不公，
责迁广西右参政。久之，进按察使。八年召为南京右
佥都御史，提督操江。历两京大理卿。九载满，进工部
尚书，仍掌大理寺。刑部狱送寺覆谳者多加刑，主事
朱瑬论其非。守随言：“自永乐间，寺已设刑具，部囚多
未得实，安得不更讯？”帝乃寝瑬奏。孝宗崩，中官张瑜
等以误用御药下狱，守随会讯杖之。中官李兴擅伐
陵木，论死，令家人以银四十万两求变其狱，守随持
之坚，狱不得解。廷臣之争馀盐也，中旨诘是何大事，
守随语韩文曰：“事诚有大于是者。”文遂偕九卿伏阙
论八党。文等既逐，守随愤，独上章极论之曰：“左右近
臣不能祇承德意，尽取先朝良法而更张之，尽诬先
朝硕辅而划汰之。天下嗷嗷，莫措手足，致古今罕见
之灾交集数月以内，陛下独不思其故乎？”内臣刘瑾
等八人，奸险佞巧，人目为“八虎”，而瑾尤甚，日以荒纵。
导陛下或在西海擎鹰搏兔，或于南城蹑峻登高。禁
内鼓钲，震于远迩。宫中火炮，不间宵晨。淆杂尊卑，陵
夷贵贱。引“车骑而供执鞭之役，列市肆而亲商贾之
为。致陛下日高未朝，漏尽不寝。此数人者，方且窃揽
威权，诈传诏旨，放逐大臣，刑诛台谏，邀阻封章，广纳
货赂；传奉冗员，多至千百。招募武勇，收及孩童。紫绶
金貂，尽与爪牙之士；蟒衣玉带，滥授心腹之人。附己
者进官，忤意者褫秩。内外臣僚，但知畏瑾，不知畏陛
下。向也二三大臣，受遗夹辅，今则有潜交默附，漏泄
事机者矣。向也南北群僚，矢心痛疾，今则有画策主
文，倚阿时势者矣。而且数易边境将帅之臣，大更四
方镇守之职，志欲何为？夫《太阿》之柄，不可授人。今陛
下于兵刑财赋之区，机务根本之地，悉以委之。或掌
团营，或主两厂，或典司礼，或督仓场，大权在手，彼复
何惮！于是大行杀戮，广肆诛求。府藏竭于上，财力匮
于下，武勇疲于边。上下胥谗，神人共愤。陛下犹不觉
悟，方且谓委任得人，何其舛也！伏望大奋乾刚，立寘
此曹重典，远鉴延熹之失，毋使臣蹈蕃武已覆之辙。
天下幸甚，宗社幸甚！”疏入，帝不省。瑾辈深衔之，传旨
致仕，守随去。李兴遂以中旨免死矣。瑾憾未释，坐覆
谳失出，逮赴京系狱，罚米千石，翰塞上。复坐庇乡人
重狱，除其名，追毁诰命，再罚米二百石，守随家立破。
瑾诛，复官。又十年卒，年八十五。赠太子少保，谥《康简》。